இதன் பொருள் ஆயிரம் உறுப்புக்களான் விரிந்த நூலாயினும் பாயிரம் இல்லாதது நூலன்று என்றவாறு. நூற்பா: 55 மாடக்குச் சித்திரமு மாநகர்க்குக் கோபுரமும் || ஆடமைத்தோ ணல்லார்க் கணியும்போல்- நாடிமுன் || ஐதுரையா நின்ற வணிந்துரையை யெந்நூற்கும் || பெய்துரையா வைத்தார் பெரிது. (55) || என்னுதலிற்றோவெனின், மேல் பாயிரமில்லது பனுவலன்று என்றார், அஃது அன்றாதற்குக் காரணம் உணர்த்துதல் நுதலிற்று. இதன் பொருள் அறிவுடையோர் மாடம் முதலிய மூன்றற்கும் சித்திர முதலிய மூன்றும்போலக் கருதி, அழகிதாகிய பொருளை உணர்த்தாநின்ற இருவகைப் பாயிரங்களையும் உரைத்து, எவ்வகைப்பட்ட பெரிய நூல்கட்கும் முன்னர்ப் பெய்துவைத்தார் பெரும்பாலும்; ஆதலின், பாயிரமில்லது பனுவல் அன்றாம் என்றவாறு.